Jos nimi TCS ei tunnu tutulta, ehkä Tata Consultancy Services muistuu mieleen. Kyse on siitä yrityksestä, jolle Nokia ulkoisti tietohallintonsa 460 työntekijää helmikuussa vuonna 2013. Salossa TCS:n leipiin siirtyi tuolloin 140 ex-nokialaista. Muita toimipaikkoja yrityksellä oli Espoossa, Oulussa ja Tampereella.

Tällä hetkellä TCS:llä on viime kevään yt-neuvottelujen jälkeen toimintaa Espoossa, Helsingissä, Oulussa ja Salossa. Entisiä nokialaisia ja teleoperaattori Elisalta ulkoistettuja tietohallinnon ammattilaisia on jäljellä enää 55.

Loput TSC:n nimissä Suomessa työskentelevät työntekijät ovat Suomeen lähetettyjä intialaisia, jotka oleskelevat Suomessa eri pituisia aikoja erityisasiantuntijaviisumin voimalla. He eivät ole TCS:n Suomen maayhtiön työntekijöitä, vaan TCS:n Intian maayhtiön palveluksessa ja tekevät työtä alihankintana Suomen maayhtiölle.

Jatkuu mainoksen jälkeen Mainos päättyy

TCS:n intialaisten työntekijöiden asema nousi alan puheenaiheeksi viimeistään syyskuussa, kun Suomessa puolitoista vuotta erityisasiantuntijaviisumin turvin työskennellyt 26-vuotias Hari Sudhan Thanneeru katosi. Myöhemmin hänen ruumiinsa löytyi Hernesaaren rannasta Helsingissä. Poliisin mukaan asiaan ei liittynyt rikosta.

TCS:n intialaisten työoloista liikkui jo aiemmin hurjia tietoja ja huhuja, mutta itsemurhan jälkeen yhä useampi halusi kertoa asiasta. Intialaisten kerrotaan tekevän lähes järjestään töitä seitsemänä päivänä viikossa ja työpäivät ovat yli kymmentuntisia. Vuosilomia he eivät välttämättä pidä lainkaan, eikä ylitöistä laskuteta työnantajaa.

Työpäiviä pidentää sakko, joka voi viedä puoletkin ansioista, jos jokin projekti myöhästyy. Valittaja voidaan lähettää omalla kustannuksellaan kotiin Intiaan, jossa odottaa vielä työnantajan eli mahtavan Tata-konsernin mätkäisemä sakko. Nimettömänä tässä jutussa esiintyvä lähde sanoo nähneensä TCS:n intialaisen työsopimuksen.

Vahvistusta tietoihin TCS:n intialaisten työntekijöiden huonosta kohtelusta saa Etelä-Suomen aluehallintovirastosta. Se teki viime vuonna ensin elokuussa ja myöhemmin marraskuussa työsuojelutarkastukset TCS:n toimipisteisiin Helsingissä ja Espoossa.

Tarkastuksessa löydettiin lukuisia epäkohtia intialaisten työntekijöiden kohtelussa. Työntekijöille ei ollut maksettu ylityökorvauksia eikä lomapalkkaa. Intialaisessa työsopimuksessa velvoitettiin tekemään ylityötä ilman työntekijän omaa suostumusta, mikä on Suomen työaikalain vastaista.

Tarkastuksessa kävi myös ilmi, että intialaisten säännöllinen työaika oli pidempi kuin Suomen yleissitova tietotekniikan työehtosopimus edellyttää, koska työntekijät eivät todellisuudessa pitäneet vapaapäiviä. Työsuojelutarkastaja Katja-Pia Jenu piti maksamattomia ylityökorvauksia ja lomarahoja työsyrjintänä, koska maksamatta jättäminen perustui heidän ulkomaalaisuuteensa. Seurauksena oli kehotus korjata epäkohdat.

Jatkuu mainoksen jälkeen Mainos päättyy

Suomen maayhtiön pääluottamusmies on Anne Jääskeläinen. Hän sanoo, ettei hän tiedä kaikkea intialaisten asioista, koska niistä ei hänelle kerrota.

– He ovat eri yhtiössä töissä, vaikka työskentelevätkin rinnakkain meidän suomalaisten kanssa. Ei meille kerrottu työsuojelutarkastusten tuloksistakaan, vaan saimme kuulla siitä yhtiön ulkopuolelta. Tammikuussa sitten kerrottiin, että epäkohdat on korjattu, mutta en minä siihen osaa sanoa mitään, Jääskeläinen kertoo.

– Me olemme tosin intialaisilta kollegoilta kuulleet, että töitä tehdään lujasti edelleen ja että he ovat ylityöllistettyjä tarkastuksen jälkeenkin.

Jääskeläinen sanoo, ettei hän tiedä, kuinka monta intialaista työskentelee tällä hetkellä TCS:lle Suomessa.

Insinööriliitossa TCS:n toimintaa on seurattu jo pitkään huolestuneena. Liiton varapuheenjohtaja Lasse Laurikainen pitää TCS:n toimintaa modernina orjatyövoiman käyttämisenä. Suomi on tähän mennessä tänä vuonna myöntänyt erityisasiantuntijaviisumin 775 intialaiselle. Kaikki heistä eivät välttämättä työskentele tai ole työskennelleet TCS:lle.

– Suomi myöntää erityisasiantuntijaviisumeita, jos lähettävälle EU:n ulkopuolelta tulevalle ulkomaiselle työntekijälle maksetaan vähintään 3 000 euron suuruinen bruttopalkka kuukaudessa. He tulevat tehtäviin, jossa normaalisti toimii insinöörejä. Insinöörien keskiansio Suomessa yli 4 000 euroa. Tässä liputetaan suomalaista työtä ulos, Laurikainen sanoo.

Turun Sanomat pyysi kommenttia TCS:n maajohtajalta Suomessa Anil Joshilta, mutta ei onnistunut tavoittamaan häntä.